Gratis onderrig: Tesourie ondersoek moontlikhedeStudentebetogings in Oktober 2016 Foto: ANA Nadat pres. Jacob Zuma Saterdag wyd reaksie ontlok het met sy aankondiging dat die regering gratis hoër onderrig vir arm en werkersklasstudente sal subsidieer, het die nasionale tesourie gesê hy het kennis geneem van dié aankondiging en sal moontlike finansieringsopsies ondersoek. “Die voorstel sal ook oorweeg word deur die ministerskomitee oor die begroting en die presidensiële fiskale komitee. Enige wysigings aan bestaande bestedings- en belastingvoorstelle sal saam met die 2018-begroting aangekondig word,” het die tesourie in ŉ kort verklaring gesê. Die presidensie het Saterdag in ŉ verklaring gesê die regering sal oor die volgende vyf jaar subsidies aan universiteite van 0,68% tot 1% van bruto binnelandse produk (BBP) vermeerder soos deur die Heher-kommissie van ondersoek na hoër onderwys en onderrig voorgestel is. Rondom openbare universiteite het die presidensie gesê as gevolg van die aansienlike toename in subsidies aan universiteite, sal daar vir die 2018- akademiese jaar geen studiegeldverhoging wees vir studente uit huishoudings wat minder as R600 000 per jaar verdien nie. Daar is ook besluit dat gratis hoër onderrig deur die regering verskaf sal word aan arm en werkersklasstudente wat uit Suid-Afrikaanse huishoudings met ŉ gesamentlike jaarlikse inkomste van minder as R350 000 per jaar kom. Studente wat in hierdie kategorie val, sal dus befonds word deur regeringstoelae en nie deur lenings nie. Pakkette binne die nasionale finansiële hulpskema vir studente (NSFAS) wat reeds aan NSFAS- studente in hul vorige jare van studie toegeken is, sal van lenings na 100%-toelae omgeskakel word met onmiddellike effek, het die presidensie gesê. Belinda Bozzoli, woordvoerder van die DA, het in reaksie op dié aankondiging die presidensie se verklaring as ŉ kombinasie van “populistiese politiekery, bedrieglike taalgebruik en voorstelle sonder kosteberaming” bestempel. Sy het daarop gewys dat Zuma se beloftes sonder enige werklike kostes en bedrae weergegee is, dat die NSFAS-begroting na alle waarskynlikheid sal moet verdubbel om hierdie beloftes te laat realiseer en dat die plan nie finansieel haalbaar is nie.